b'\n_START_ARTICLE_\nGrad Rakovnik, \xc5\xa0entrupert\n_START_SECTION_\nZgodovina\n_START_PARAGRAPH_\nOd 12. stoletja je stal v neposredni bli\xc5\xbeini dvorca Dob in so ga upravljali vitezi Rakovni\xc5\xa1ki (okoli leta 1193 je v zgodovinskih virih omenjen vitez Heinricus de Chreuzenbach, pred njim pa vitez Witmar). Leta 1414 je grad omenjen kot Chrewsenpach, trideset let pozneje pa s slovenskim imenom Rekonikg._NEWLINE_V 15. stoletju so grad imeli baroni Auerspergi, konec 16. stoletja pl. Apfaltrerji (od leta 1585 Andrej pl. Apfaltrer z Roj in Rakovnika), nato pa pl. Gusi\xc4\x8di (od leta 1614) in Tadjolovi\xc4\x8di. Nikolaj Tadjolovi\xc4\x8d si je delil gospo\xc5\xa1\xc4\x8dino z baronom Jurijem Sigmundom Valvasorjem, od njiju pa je grad leta 1640 odkupil baron Janez Ludvik Gall. Leta 1665 je gospo\xc5\xa1\xc4\x8dino kupil grof Maksimilijan Valerij Barbo Waxenstein iz znane bene\xc5\xa1ke patricijske rodbine. Po njegovi smrti 16. oktobra leta 1699 je gospostvo podedoval njegov sin Andrej Danijel, ki je umrl pred letom 1752 in gospostvo zapustil svojemu sinu Jo\xc5\xa1tu Vajkardu. V lasti grofov Barbo je bil Rakovnik do druge svetovne vojne, ko so ga leta 1943 po\xc5\xbegali partizani. Vidnih je \xc5\xa1e nekaj razvalin.\n_START_SECTION_\nArhitektura\n_START_PARAGRAPH_\nMaksimilijan Valerij Barbo Waxenstein je predelal prvotno grajsko poslopje v udobno rezidenco z osrednjo pravokotno in tri nadstropja visoko gosposko stavbo, ki jo je oklepalo \xc5\xa1est razli\xc4\x8dno visokih in deloma arkadiranih traktov, na vogalih zasnove pa so bili \xc5\xa1tirje obrambni stolpi. Pozneje so grajsko stavbo predelali v dvonadstropno \xc5\xa1tiritraktno poslopje pravokotnega, a zelo razgibanega tlorisa. Gosposka stavba je bila poudarjena z osrednjim in stranskima rizalitoma, prav tako vzporedna stavba, vhodni trakt je bil nadstropje ni\xc5\xbeji, nasproti njega pa je v enonadstropnem traktu bila pozidana grajska kapela. Dvori\xc5\xa1\xc4\x8de so na dveh straneh obtekali arkadni hodniki. Grad je obkro\xc5\xbeal grajski park.'